જ્યારે કોઈ સમુદાય આવા વ્યક્તિત્વને સંપૂર્ણપણે પોતાના કરી લેતો હોય છે ત્યારે એ વ્યક્તિત્વ આપોઆપ અન્ય સમુદાયો માટે પારકું બની જતું હોય છે અને તેથી જ તે વ્યક્તિત્વના સમગ્ર રાષ્ટ્ર, સમગ્ર વિશ્વ માટેના પ્રયત્નો હાંસિયામાં ધકેલાઇ જતાં હોય છે. કદાચ આ પરિસ્થિતિનો સૌથી વધુ ભોગ બનનાર કોઈ વ્યક્તિત્વ હોય તો તે આંબેડકરજી છે. સામાજિક અન્યાયનો ભોગ બનેલ અને બની રહેલ વર્ગોમાંના અમુક આંબેડકરજીને પોતાના મસીહા તરીકે એ રીતે રજૂ કરતા હોય છે કે જેથી અન્ય વંચિત વર્ગો આપોઆપ આંબેડકરજીથી અંતર અનુભવતા થયા છે. પરિણામસ્વરૂપ સ્ત્રીઅધિકાર માટે જે તે વખતના રૂઢિચુસ્ત સમાજ, સરકાર અને રાષ્ટ્રપતિ સુધ્ધાની સામે લડત આપનાર આંબેડકરજીને ભારતીય નારી પોતાના નેતા તરીકે જોતી નથી; નથી તે જ રીતે લઘુમતી સમુદાયો અને કામદાર વર્ગ આંબેડકરજીમાં પોતાના પ્રતિનિધિને મેળવતો. આ તે વળી કેવી વિટંબણા કે અર્થશાસ્ત્રના પ્રકાંડ પંડિત એવા આંબેડકરજીના ભારતીય અર્થતંત્ર ઉપરના સંશોધનો વિષે મોટાભાગનો ભારતીય સમાજ અજાણ છે! વિશ્વ આખાએ જેના અર્થશાસ્ત્રના જ્ઞાનને પિછાણ્યું તેનો લાભ સ્વતંત્ર ભારતની અર્થવ્યવસ્થાને જ ન મળ્યો? છેલ્લા બે વર્ષમાં સનદી સેવાઓ વર્ગ-1/2ના વિદ્યાર્થીઓને ઇન્ટરવ્યુઝ માટે તૈયાર કરતી વખતે મોક ઇન્ટરવ્યુઝમાં અવારનાવાર પ્રશ્નો કર્યા કે આંબેડકરજીનું બંધારણ ઘડવા સિવાયના ક્ષેત્રોમાં ભારત માટે યોગદાન જણાવો. ખેદપૂર્વક કહેવું પડે કે ભવિષ્યના વર્ગ-1/2ના અધિકારી એવા એ ઉમેદવારોમાંથી એક પણ વિદ્યાર્થી પાસેથી આનો જવાબ ન મળ્યો. ભારત સરકાર આંબેડકર જયંતિ, 14 એપ્રિલને રાષ્ટ્રીય જળ દિવસ(National Water Day) તરીકે જાહેર કરે છે પરંતુ આ અબુધ સમાજ હજુ એ નથી જાણતો કે આંબેડકરજીનું દેશના જળ સંસાધનોના સંદર્ભે શું યોગદાન છે. BHIM એપ્લિકેશન લોકો વાપરતા થાય પરંતુ તે એપ્લિકેશનને આંબેડકરજીનું નામ આપવા પાછળ આંબેડકરજીના financial inclusion માટેના વિચારોને સન્માન આપવાનું ધ્યાને લેવાતું નથી.